정조 13년 · 목
左議政李性源曰永禧殿動駕時班次未整以致久御齋室臣等不能申飭之罪無所逃矣予曰向於社稷擧動時見右相趍蹌中矩蓋自先朝久侍近密動容㜣習心甚嘉之重臣中惟金華鎭沈頤之善於趍蹌此外緩趍則近於倨傲疾趍則幾至顚仆滔滔皆是習容觀古禮也士夫間年少者在家私習趍走之節故雖在宗廟朝廷之上自可以不失儀度而今則未有行之者卿等須申飭也性源曰日前堂箚請罪臺臣而批旨無發落其時停啓之臺諫安得不請罪也予曰伊時聞承宣言只是辭職云故仍賜例批承旨之不爲提奏非矣韓啓玉頗極精明是何處人也今番北伯所薦三人皆通淸耶性源曰然矣若瑞興府使之望旣無履歷又復居中而遽擬三品豈非驟陞予曰侍從可合之人雖命抄錄登聞而一時三人殆若守令薦之例已涉如何其人之言論風宋雖云可合一政竝通終涉未安至於瑞興則雖是居中旣已落空且聞治績甚善況準朔當遷則陞擬見窠似無不可苟得其人何論驟陞乎性源曰今承下敎始知本事北伯之擬送三人有若政望伊日筵敎無竝通之命而政官之一望三通俱難免不審之失請咸鏡監司李崇祜吏曹判書李▣推考從之予曰今日次對之進定專爲嶺穀船運事也北伯書中二月則有拘三四月裝發之說無乃錯料乎性源曰目今北民頷顑惟恃嶺穀宜汲汲發船而豈可自朝家退定期限乎右議政蔡濟恭曰三四月裝發恐太晩矣予曰曾經嶺伯各陳所見左參贊金華鎭曰海路可憂何時不然而必待三四月爲期云者恐未然矣漢城判尹李在簡曰日前見北伯私書別無三四月退期之說矣行副司直鄭昌順曰往在癸未船運北穀於湖西也始自正月迄于三月可知二月之無拘矣行副司直李秉模曰今當蕫整裝發之時忽又緩期則必有渙散之慮臣意則亦以爲三四月之設近於錯料矣知敦寧金尙集曰旣請穀物而又欲退期北民之不至遑急可以推知矣予曰戶判亦陳之戶曹判書徐有隣曰領運督運兩差員旣已齊集施至三四月則萬萬可悶至於船隻沙格今已鳩聚整待忽使姑徐實是行不得之事也予曰諸議如此予已料之今不必別加催促亦不宜示以稽緩斟量事勢隨便裝發之意戶判書報嶺伯可矣予曰前嶺伯事卿等知其委折乎自除拜以後以不赴爲主累下飭敎無意膺命至於以此添病云豈不可怪乎如是而勸令赴任徒損國體故永拔銓望及藩望事昨有下敎矣今人才智別無彼優此劣之可言則在此人何獨若辭乎嶺南雄藩也方伯不可不愼簡卿等有商量乎性源曰金載瓉則素有風力金思穆則綜核詳明俱合是任矣予曰兩宰臣新遞藩任此外有可合者乎性源曰若論未經藩任則亦有尹師國矣濟恭曰方伯愼簡固自不輕況嶺南幅圓之廣錢穀甲兵之多不可不以累典州郡者擇送惟在聖簡矣予曰錦伯人旣精明治又老鍊似可彈壓雄藩卿等之意何如性源曰曰臣曾僚於玉堂稔知爲人且觀近來狀辭尤見其綜明聖敎誠合當矣濟恭曰臣雖未熟以狀辭觀之可知其治績矣予曰當此大恢蕩之時藩任中亦不可獨漏錦伯若移則誰可代者性源曰漢城右尹權▣似合矣予曰右相之意何如濟恭曰惟在聖簡矣予曰筵退後政官就議大臣使卽擬入刑曹判書沈頤之曰秋曹決獄今方次第擧行而去年閑良輩侵犯騎判時首倡者卽尹之益也伊時有待用刑決棍之敎矣決棍當爲幾度而發配乎詢于大臣性源濟恭曰若是首倡則固當重棍遠配而其餘隨從則付之蕩滌之科無妨矣命臺臣進前持平李聖輪啓至寧鎭事予曰院啓已停憲啓亦停之聖輪對以不敢奉承予曰姑賜例批日後傳啓時停之可也聖輪請遞命勿辭亦勿退待○性源啓言今日賓對吏曹判書李▣旣書進字單子修整入啓之後稱以纔違政牌有難進參追後懸病請推考從之又啓言統制使李漢豊狀啓以爲本營支放取用專靠於嶺沿船軍之地故沿餉漸縮排比沒策而湖運定界乃以距蟾津四百里爲限故畢竟通運只是光陽順天樂安興陽求禮等五邑而耗條輸致不過爲四百包今若一依當初狀聞海南康津靈巖珍島長興寶城等六邑及所屬各鎭竝爲通運則庶可以牽補架漏若其山沿穀相換之道最是從便裒益之方今以湖南未船運各邑所在十一萬石嶺南山郡所在三萬餘石參量多少換置於湖沿許運之處嶺沿舡粟之地則此是衙門號名之文簿上相換而已元無穀總減縮之端合有變通之道而此不過一時之救急終非經遠之長策臣營八戰舡所屬射夫防軍等休番條木三十五同三疋內三同三十疋自臣營從前收捧其餘三十一同二十三疋及各鎭條一百一同十九疋竝自監營句管轉勘於備局今若以此限十年劃付臣營以作設屯之資買土收穫之數關由備局必待十年而後始許充數於支放之中則實有永久資益之幸竝令廟堂稟旨分付矣統營近年以來淍弊日甚穀簿則耗縮過半將士則支放不足而嶺穀之移貿必有禁湖粟之運輸又定式目下排比實患無策不可不趁今應副以爲捄弊之道矣今此所請三條中六邑鎭之通運各衙門之互換不害爲一時救急而兩南各邑事情有難遙度關問道臣待狀聞許施恐爲合宜至於設屯事古名將亦有行之道永久之利莫大於此而限以歲年事涉遼遠且休番朩專屬之請似欠商量此則寘之臣意則三條外移貿一條若使該營定數往復於道臣均排沿邑而嚴禁其勒授濫捧之弊則庶爲方便曾經兩道伯及統帥諸宰今方登筵請下詢處之詢于右相濟恭曰欲顧念支放則民弊立至欲顧念民弊則支放沒策狀啓中所請三條未見其必爲可施而左相旣請關問兩道伯待其狀聞更爲覆奏似未晩矣其中屯田一條最爲可行而屯田非有財力不可以成矣所請休番木曾經道臣皆以爲掣礙難施此則不可强令移付而第念休番木百餘同以錢計之則不過萬兩嶺伯統帥一心爲公有所方便則雖非休木一年之內豈無從他路萬兩區劃之道而一年萬兩年年如之則十年將爲十萬狀啓中所欲得者不過爲十年內十萬之數而已假令朝家一年萬兩之外加劃一萬則十年當就之事可成於五年之內此豈非無弊於沿峽有補於支放乎若其設屯始終自當有臨時節目以爲嚴約束整規模之地矣如是之後統營安敢以支放等事煩請乎雖然嶺伯若不以自己事視之則以統帥之力恐未易獨辦此則惟在朝家勸飭之何如矣敎以備堂中曾經嶺伯統帥人各陳所見可也華鎭曰今此統營所請三條難保其俱無弊端至若射木亦不可年年劃給臣意則統穀中山郡與遠邑難於沿運處賣其當年耗條如前移貿最似便宜而第於散錢斂穀之除誠有勒授濫捧之弊故近雖不得已防塞今若自該營定數往復於道臣關飭於移貿各邑互相句檢毋使本價中間剋減及其收捧之時分遣偏裨捧而仍卽領來則庶可爲省弊補用之道矣在簡曰統營立本防禁卽臣待罪嶺伯時所狀請者也雖以移貿爲名實則立本也錢還也今不可更許至於湖南舡運非曰無弊而比諸嶺沿道里反復近焉嶺沿所行行於湖沿恐無不可兵曹判書李文源曰臣則莅任嶺藩未久矣凡於道內事不能領會而至於統營釐弊之端尤未及周察不敢仰達矣行副司直鄭昌順曰臣待罪嶺藩時巡到統營則統帥盛言捄弊之道不過曰山沿之穀相換也立本之規宜復而若欲換置穀物則統穀移轉爲邑巨弊蓋其輸捧之除專不恤民故民邑不願若欲錢還立本則春散秋斂便一靑苗之新法其爲流弊不可勝言如使統帥約已奉公自可無不足之患古之爲將者兵民相錯民不知兵豈必虐民而後可以養兵哉忠武公禦倭之時初無朝家轉餉之費而猶然積穀如山今則統營所用半是爲私大小文武戎裝之具多出統營今若稍加撙節於私求之酬應亦不無少補於公費而不此之爲輒請朝家折給錢穀臣意則欲捄統營之弊莫如統帥之得人也然而今此所請三條之中屯田之設最似無弊而可以得長久矣尙集曰統營之當初支放之數必有商量排此而近年以來每患不足實爲訝異不但穀簿之耗縮似緣宂額之增加以致廩料之不贍如欲矯弊宜先袪此另加嚴飭一依設置之前規恐合事宜至於移貿便否臣未的知屯田一款亦難保其善成矣行副司直李秉模曰統營移貿之防禁爲其近於立本非不是守經之論而第念救弊之道實無出於湖運及移貿則湖運準許之前恐不可不許其移貿移貿之數若至數萬石或萬餘石則沿民亦無以支堪臣意則定以五六千石每年自統營枚擧所貿之數文移道臣後行關於沿海七八邑如數貿置及其取用之時自該營從便運去則當春錢荒之際民不無聊賴而統裨濫捧之習各邑直納之弊似不至如前矣行副司直徐有大曰統營一年支放通計二萬餘包而近年以來穀簿漸縮昔之四五十萬穀今不滿二十萬包耗條之不能當一年其勢周然也他道穀物欲爲舡移則該道不應至於衙門互換實非難事亦不廳施此是道臣不能一體相須於巡統而然矣以此之故莫重海防將至難支之境誠極悶然今此設屯之請可謂萬全之計而休番木之許劃亦未可必臣意則雖有銷刻之嫌不得舡運之穀物依前移貿於沿邑俾得補用而收效恐合事宜矣行副護軍趙心泰曰統營之淍弊難支已自朝家洞燭而設屯一款實是重鎭經遠之啚而臣昨年待罪本營時亦按故事忠武公李舜臣創設屯田於嶺湖諸處而伊後帥臣漸次廣置添補於營需霑丐於軍民誠不淺尠矣以是之故若語到儲穀之方則一營軍校咸曰設置屯田而以其財力無所出處迄未成就今若依狀請歲劃休番木限十年作屯則裕兵足食之要無出此右而第以臣淺見言之此猶十年後收效者每年數萬石生穀之道爲目下急先務而湖運未行移貿見阻又不得還穀則許多支放之資自統營從何以取辦不使之匱乏乎此非細憂唯待朝家處分而至於湖運臣之再昨年狀請旣許順天以下十二邑鎭之竝輸蟾津矣自順天抵海南海路下過數百里永無險洋之可虞而比諸嶺左沿延日慶州等邑自來通運處海程遠近險夷不啻徑庭則海南以東諸邑鎭許運以廣儲穀之方似好矣性源曰諸宰所陳各有意見而臣意則關問兩南伯使之指一狀聞好矣敎曰兩南伯與統帥其間無異鑿枘一曰爲民一曰掌戎各主膠守之見不思共濟之義統營之轉益淍弊未必不由於此今雖以此狀本詢于兩南伯而南伯決無看作已事爲統帥盡心措處之理然民弊有無亦不可不問於按一道者第依卿言自本司關問兩道伯後稟處設屯事右相意見亦有所據令統帥條陳其如何設施如何鳩聚之方以爲可用用不可用不用之地而統閫設施今爲幾百年而前此未嘗有穀少財竭之說忽自近年以來爲統帥者莅任則輒有一番狀聞而更考原狀辭意則言言說貧事事年利殆作每帥不可廢之前例公事廟堂亦不指一決給如是之際國體不尊予則曰端本之政在於峙穀穀簿不可不復舊如欲復舊則亦豈無其方此一款亦問于統帥俾令指陳所見可也○文源啓言歲首老人陞資者至於十餘人實職無以區處五衛將吳正根兼帶僉樞請改差從之又啓言額外禁軍元永喆日前內射鐵箭應射時現招助繩依下敎棍問渠旣自服拘留本營何以處之乎敎以移送法司又啓言一內禁軍金尙埰伏地緣由依下敎査問則以爲渠之七代祖壬辰戰亡人淮陽府使金鍊光事蹟欲爲上徹云矣私門事蹟之敢要登覽已涉干恩而肆然伏地尤極駭痛請自臣營嚴加懲勵杜猥越之習從之○頤之啓言再昨年因戶曹草記法聖倉漕舡到京江致敗委折待用刑究覈監色沙格十八名下送本土事判下矣今旣用刑所當捉來擧行而昨年興陽稅舡之到京致敗事情與他無異沙格等之待用刑拘囚者亦當一體勘處而不可無一番稟處故敢此仰達矣敎以戶判陳其委折戶曹判書徐有隣曰興陽稅舡致敗事在昨年而敗舡舡格之必於敗舡地方究覈情節滿三年準十次後移送原籍官者嚴懲故敗之習也京江是部字內故自秋曹倣此擧行而今若憫其滯囚難於究覈徑先勘處則有乖法意年前畿湖兩道以敗舡罪人之許多保援有主客俱困之慮故三年內先爲還送原籍官準十次究覈未極米分徵幷令原籍官施行事道臣狀請蒙允興陽舡格依此例移送原籍官推覈而舡格輩雖曰部字內人部字內亦有高陽楊州之分屬處隨其分屬移送則可以除原獄囚禁之弊可以存故敗懲勵之法矣法聖漕舡致敗一款事在再昨年前判書時而法聖原籍官旣是靈光則此亦一體付之靈光準式擧行恐合事宜矣性源曰此與輕罪有異依戶判所奏以其法治其罪恐合事宜矣濟恭曰戶判所奏一則除京獄滯囚之弊一則嚴故敗懲治之法依此擧行恐爲得宜矣從之